เฮ็สเซิน-ฮ็อมบวร์ค

เฮ็สเซิน-ฮ็อมบวร์ค เป็นรัฐหนึ่งของจักรวรรดิโรมันอันศักดิ์สิทธิ์ และเป็นรัฐอธิปไตยของสมาพันธรัฐเยอรมัน ซึ่งประกอบด้วยเขตปกครองฮ็อมบวร์คที่เชิงเขาเทานัส ซึ่งในขณะนั้นรู้จักกันในชื่อ "Die Höhe" (ที่สูง) เจ้าชายผู้ปกครองเป็นสมาชิกของสายดาร์มชตัดท์แห่งราชวงศ์เฮ็สเซิน รัฐนี้ก่อตั้งขึ้นใน ค.ศ. 1622 โดยลันท์กราฟแห่งเฮ็สเซิน - ดาร์มชตัดท์เพื่อให้โอรสองค์หนึ่งของพระองค์ปกครองแต่ระหว่าง ค.ศ. 1622 ถึง 1768 และอีกครั้งระหว่าง ค.ศ. 1806 ถึง 1815 ดินแดนแห่งนี้ถูกผนวกกลับเข้าเป็นส่วนหนึ่งของเฮ็สเซิน-ดาร์มชตัดท์  รัฐนี้ถูกแบ่งออกเป็นเฮ็สเซิน-ฮ็อมบวร์คและเฮ็สเซิน-ฮ็อมบวร์ค-บิงเงินไฮม์ในช่วงเวลาสั้น ๆ แต่ดินแดนเหล่านี้ถูกรวมเข้าด้วยกันอีกครั้งใน ค.ศ. 1681 เมื่อ ค.ศ. 1815 รัฐนี้กลายเป็นราชรัฐที่มีอำนาจอธิปไตย ขยายอาณาเขตด้วยการเพิ่มโอเบอร์อัมท์ไมเซินไฮม์ในไรน์ลันท์ ทำให้อาณาเขตทั้งหมดมีขนาด 221 ตารางกิโลเมตร เมื่อสายราชวงศ์ผู้ปกครองสิ้นสุดลงในเดือนมีนาคม ค.ศ. 1866 ดินแดนนี้กลับไปอยู่ภายใต้เฮ็สเซิน-ดาร์มชตัดท์ แต่เฮ็สเซิน-ดาร์มชตัดท์ถูกบังคับให้ยกดินแดนนี้ให้ปรัสเซียในเดือนกันยายนของปีเดียวกันหลังจากพ่ายแพ้ในสงครามออสเตรีย-ปรัสเซีย

 ประวัติศาสตร์ 
 สมาพันธรัฐเยอรมัน 
ฟรีดริชที่ 5 สูญเสียดินแดนของพระองค์ในช่วงการปฏิรูปดินแดนในเยอรมนี ค.ศ. 1806 เมื่อเฮ็สเซิน-ฮ็อมบวร์ค ถูกผนวกเข้าเป็นส่วนหนึ่งของแกรนด์ดัชชีเฮ็สเซิน อย่างไรก็ตาม ในค.ศ. 1815 การประชุมใหญ่แห่งเวียนนาได้บังคับให้เฮ็สเซิน-ดาร์มชตัดท์ยอมรับเอกราชของเฮ็สเซิน-ฮ็อมบวร์ค พร้อมทั้งขยายดินแดนด้วยการผนวกไมเซินไฮม์ซึ่งมีพื้นที่ 176 ตารางกิโลเมตร ดินแดนนี้เคยเป็นส่วนหนึ่งจังหวัดของประเทศฝรั่งเศสซาร์ของฝรั่งเศส และตั้งอยู่ทางฝั่งซ้ายของแม่น้ำไรน์ ห่างจากฮ็อมบวร์คไปทางตะวันตกเฉียงใต้ราว 80 กิโลเมตร

เฮ็สเซิน-ฮ็อมบวร์คเข้าร่วมสมาพันธรัฐเยอรมันในฐานะรัฐเอกราชเมื่อวันที่ 7 กรกฎาคม ค.ศ. 1817 ในปี 1848 แคว้นลันด์กราฟแห่งนี้มีประชากร 22,800 คน และพื้นที่รวม 430 ตารางกิโลเมตร ทำให้เป็นหนึ่งในรัฐที่เล็กที่สุดของสมาพันธรัฐเยอรมัน เฮ็สเซิน-ฮ็อมบวร์คเป็นรัฐเดียวในสมาพันธรัฐเยอรมันที่ไม่ได้เป็นสมาชิกผู้ก่อตั้ง นอกเหนือจากดัชชีลิมบืร์ค ซึ่งถูกปกครองโดยกษัตริย์เนเธอร์แลนด์ (เข้าร่วมค.ศ. 1839) และดัชชีชเลสวิชซึ่งถูกปกครองโดยกษัตริย์เดนมาร์ก (ค.ศ. 1848–1851) แคว้นนี้มีส่วนร่วมทางการทหารโดยส่งกองพันทหารพรานฮ็อมบวร์คเข้าประจำการในกองทัพสมาพันธ์ และตั้งฐานที่ Jägerkaserne ในเมืองบาทฮ็อมบวร์ค นอกจากนี้ เฮ็สเซิน-ฮ็อมบวร์คยังมีที่นั่งในสภาใหญ่ของสมาพันธรัฐเยอรมันและให้แกรนด์ดัชชีแห่งเฮ็สเซินเป็นผู้แทนในสภาในของสภาสมาพันธ์

ในค.ศ. 1833 การเปิดตัวบ่อน้ำพุร้อนในเมืองฮ็อมบวร์คได้นำความมั่งคั่งที่คาดไม่ถึงมาสู่รัฐ จากนั้นไม่นานคาสิโนและห้องเล่นพนันก็เปิดขึ้นซึ่งช่วยให้เศรษฐกิจของรัฐเฟื่องฟู แม้ว่าจะมีความพยายามจากสภาสมาพันธ์ในการยุติการพนันหลายครั้ง แต่ก็ไม่ประสบความสำเร็จจนกระทั่งเฮ็สเซิน-ฮ็อมบวร์คตกอยู่ภายใต้การปกครองของปรัสเซีย เฮ็สเซิน-ฮ็อมบวร์คเข้าร่วมสหภาพการค้าเยอรมันกลาง ในปี 1828 แต่ดินแดนไมเซินไฮม์ถูกผนวกเข้าเป็นส่วนหนึ่งของเขตศุลกากรปรัสเซีย (Prussian customs area) ในปี 1830 และเข้าร่วมซ็อลแฟไรน์ (สหภาพศุลกากรเยอรมัน) ที่นำโดยปรัสเซียในค.ศ. 1834 และในค.ศ. 1836 ระบบศุลกากรของเฮ็สเซินได้ถูกรวมเข้ากับซ็อลแฟไรน์ทำให้ฮ็อมบวร์คต้องเข้าร่วมตามไปด้วย

แม้ว่ามาตรา 13 ของรัฐธรรมนูญสมาพันธรัฐเยอรมันจะกำหนดให้รัฐต่างๆ ต้องมีรัฐธรรมนูญของตนเองแต่เฮ็สเซิน-ฮ็อมบวร์คไม่มีรัฐธรรมนูญจนกระทั่ง 3 มกราคม ค.ศ. 1850 เมื่อลันท์กราฟกุสทัฟออกรัฐธรรมนูญเพื่อตอบสนองต่อการปฏิวัติ ค.ศ. 1848 แต่รัฐสภาที่ถูกเลือกตั้งในปี 1848 ไม่มีอำนาจที่แท้จริง จนกระทั่ง 20 เมษายน ค.ศ. 1852 ลันท์กราฟกุสทัฟทรงยกเลิกรัฐธรรมนูญ

เมื่อลันท์กราฟแฟร์ดีนันท์สิ้นพระชนม์ในวันที่ 24 มีนาคม ค.ศ. 1866 ราชวงศ์เฮ็สเซิน-ฮ็อมบวร์คก็สิ้นสุดลง ดินแดนเฮ็สเซิน-ฮ็อมบวร์คจึงกลับไปรวมกับแกรนด์ดัชชีเฮ็สเซินส่วนไมเซินไฮม์ตกเป็นของปรัสเซีย ต่อมาในปีเดียวกัน หลังจากปรัสเซียได้รับชัยชนะในสงครามออสเตรีย-ปรัสเซีย ตามสนธิสัญญาสันติภาพปรัสเซียได้บังคับให้เฮ็สเซิน-ดาร์มชตัดท์ยกดินแดนเฮ็สเซิน-ฮ็อมบวร์คให้แก่ตน และรวมดินแดนนี้เข้ากับรัฐผู้คัดเลือกเฮ็สเซิน, ดัชชีนัสเซา, เสรีนครแฟรงก์เฟิร์ตและบางส่วนของราชอาณาจักรบาวาเรีย ทั้งหมดนี้จึงถูกจัดตั้งขึ้นเป็นมณฑลเฮ็สเซิน-นัสเซาของปรัสเซีย ขณะที่ไมเซินไฮม์กลายเป็นส่วนหนึ่งของมณฑลไรน์ของปรัสเซีย

ปัจจุบัน อดีตดินแดนของเฮ็สเซิน-ฮ็อมบวร์คเป็นส่วนหนึ่งของรัฐเฮ็สเซิน ขณะที่ไมเซินไฮม์อยู่ในรัฐไรน์ลันท์-ฟัลทซ์ในเยอรมนี

 ดูเพิ่ม 

 แกรนด์ดัชชีเฮ็สเซิน

 อ้างอิง 

หมวดหมู่:รัฐในสมาพันธรัฐเยอรมัน
หมวดหมู่:รัฐสิ้นสภาพในประเทศเยอรมนี